32006R1126
L 201/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1126/2006 AL CONSILIULUI
din 24 iulie 2006
de modificare a Regulamentului (CE) nr. 234/2004 de impunere a unor măsuri restrictive împotriva Liberiei și de abrogare a Regulamentului (CE) nr. 1030/2003, precum și de suspendare a unor măsuri restrictive împotriva Liberiei
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolele 60 și 301 ale acestuia,
având în vedere Poziția comună 2006/31/PESC din 23 ianuarie 2006 de înnoire a măsurilor restrictive instituite împotriva Liberiei (1) și Poziția comună 2006/518/PESC din 24 iulie 2006 de modificare și prelungire a unor măsuri restrictive instituite împotriva Liberiei (2),
având în vedere propunerea Comisiei,
întrucât:
(1)
În scopul punerii în aplicare a măsurilor restrictive instituite împotriva Liberiei prin Rezoluția 1521 (2003) a Consiliului de Securitate al Organizației Națiunilor Unite, Poziția comună 2004/137/PESC din 10 februarie 2004 privind măsurile restrictive instituite împotriva Liberiei (3) prevedea punerea în aplicare a măsurilor stabilite în Rezoluția 1521 (2003) a Consiliului de Securitate al Organizației Națiunilor Unite cu privire la Liberia, precum și interzicerea acordării de asistență financiară Liberiei în domeniul activităților militare. La 23 ianuarie 2006, Poziția comună 2006/31/PESC a confirmat măsurile restrictive stabilite în Poziția comună 2004/137/PESC pentru o nouă perioadă, în conformitate cu Rezoluția 1647 (2005) a Consiliului de Securitate al Organizației Națiunilor Unite.
(2)
Regulamentul (CE) nr. 234/2004 al Consiliului (4) interzice acordarea de asistență tehnică și financiară Liberiei în domeniul activităților militare, precum și importurile de diamante neprelucrate din Liberia și importurile de bușteni rotunzi și produse din lemn originare din această țară.
(3)
Luând în considerare evoluția situației din Liberia, Consiliul de Securitate al Organizației Națiunilor Unite a adoptat, la 13 iunie 2006, Rezoluția 1683 (2006), care instituie unele derogări de la interdicția privind asistența tehnică în domeniul activităților militare, impusă prin alineatul (2) litera (b) din Rezoluția 1521 (2003) a Consiliului de Securitate al Organizației Națiunilor Unite.
(4)
La 20 iunie 2006, Consiliul de Securitate al Națiunilor Unite a adoptat Rezoluția 1689 (2006). Acesta a decis să prelungească interdicția privind importul de diamante, dar nu și pe cea referitoare la importul de bușteni rotunzi și produse din lemn originare din Liberia, care fusese impusă prin alineatul (10) din Rezoluția 1521 (2003) a Consiliului de Securitate al Organizației Națiunilor Unite și care, după mai multe perioade de prelungire, a expirat la 20 iunie 2006. Consiliul de Securitate a decis să reinstituie această interdicție în cazul în care, într-o perioadă de 90 de zile, Liberia nu ar adopta legislația forestieră propusă de Comitetul de supraveghere a reformei forestiere creat de guvernul Liberiei.
(5)
Ținând seama de rezoluțiile menționate și de pozițiile comune 2006/31/PESC și 2006/518/PESC, este necesar să se suspende, începând cu 23 iunie 2006, interzicerea importului de produse din lemn și bușteni rotunzi originari din Liberia, prevăzută la articolul 6 alineatul (2) din Regulamentul (CE) nr. 234/2004, și să se modifice, începând cu 13 iunie 2006, articolele 3 și 4 din regulamentul menționat, în special pentru a face posibilă acordarea de asistență forțelor de poliție și de securitate ale guvernului Liberiei cu anumite condiții,
ADOPTĂ PREZENTUL REGULAMENT:
Articolul 1
Regulamentul (CE) nr. 234/2004 se modifică după cum urmează:
1.
Articolul 3 se înlocuiește cu următorul text:
„Articolul 3
(1) Prin derogare de la articolul 2, autoritatea competentă - menționată în anexa I - a statului membru în care este stabilit prestatorul de servicii poate autoriza furnizarea:
(a)
de asistență tehnică, a unei finanțări sau a unei asistențe financiare pentru:
(i)
arme și materiale conexe, atunci când această asistență sau aceste servicii sunt destinate în mod exclusiv sprijinirii misiunii Organizației Națiunilor Unite în Liberia sau utilizării de către aceasta, sau
(ii)
arme și muniții care rămân sub supravegherea serviciilor speciale de securitate în scopurile operaționale declarate și care au fost furnizate, în urma acordului dat de către comitetul instituit în conformitate cu alineatul (21) din Rezoluția 1521 (2003) al Consiliului de Securitate al Organizației Națiunilor Unite, membrilor acestor servicii în scopuri de formare înainte de 13 iunie 2006;
(b)
unei finanțări sau a unei asistențe financiare pentru:
(i)
arme și materiale conexe destinate exclusiv sprijinirii unui program internațional de formare și de reformă care se adresează forțelor armate sau poliției liberiene sau utilizării de către acestea, cu condiția aprobării exportului, vânzării, furnizării sau transferului armelor sau materialelor conexe respective de către comitetul instituit în conformitate cu alineatul (21) din Rezoluția 1521 (2003) a Consiliului de Securitate al Organizației Națiunilor Unite;
(ii)
echipamente militare neletale destinate exclusiv scopurilor umanitare sau de protecție, cu condiția aprobării exportului, vânzării, furnizării sau transferului echipamentelor respective de către comitetul instituit în conformitate cu alineatul (21) din Rezoluția 1521 (2003) a Consiliului de Securitate al Organizației Națiunilor Unite; sau
(iii)
arme și muniții destinate membrilor forțelor de poliție și de securitate ale guvernului Liberiei care au fost controlate și formate de la începutul misiunii Organizației Națiunilor Unite în Liberia, în octombrie 2003, cu condiția aprobării exportului, vânzării, furnizării sau transferului armelor și munițiilor respective de către comitetul instituit în conformitate cu alineatul (21) din Rezoluția 1521 (2003) a Consiliului de Securitate al Organizației Națiunilor Unite.
(2) Nu se acordă autorizații pentru activitățile care au avut deja loc.”
2.
Articolul 4 se înlocuiește cu următorul text:
„Articolul 4
(1) În cazul în care aceste activități sunt aprobate în prealabil de comitetul instituit în conformitate cu alineatul (21) din Rezoluția 1521 (2003) a Consiliului de Securitate al Organizației Națiunilor Unite și prin derogare de la articolul 2 din prezentul regulament, autoritatea competentă - menționată în anexa I - a statului membru în care este stabilit prestatorul de servicii poate autoriza furnizarea de asistență tehnică pentru:
(a)
arme și materiale conexe destinate exclusiv sprijinirii unui program internațional de formare și de reformă care se adresează forțelor armate sau poliției liberiene sau utilizării de către acestea,
(b)
echipamente militare neletale destinate exclusiv scopurilor umanitare sau de protecție, sau
(c)
arme și muniții destinate membrilor forțelor de poliție și de securitate ale guvernului Liberiei care au fost controlate și formate de la începutul misiunii Organizației Națiunilor Unite în Liberia, în octombrie 2003.
Autorizația comitetului instituit în conformitate cu alineatul (21) din Rezoluția 1521 (2003) a Consiliului de Securitate al Organizației Națiunilor Unite este solicitată autorității competente - menționată în anexa I - a statului membru în care este stabilit prestatorul de servicii.
Guvernul statului membru în cauză și guvernul Liberiei depun la comitetul instituit în conformitate cu alineatul (21) din Rezoluția 1521 (2003) a Consiliului de Securitate al Organizației Națiunilor Unite o cerere comună de aprobare a oricărei asistențe tehnice pentru armele și munițiile prevăzute la litera (c).
(2) Nu se acordă autorizații pentru activitățile care au avut deja loc.”
Articolul 2
Se suspendă articolul 6 alineatul (2) din Regulamentul (CE) nr. 234/2004 până la 18 septembrie 2006.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Articolul 1 se aplică de la 13 iunie 2006. Articolul 2 se aplică de la 23 iunie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 2006.